b'\n_START_ARTICLE_\nIktyologia\n_START_PARAGRAPH_\nIktyologia eli kalatiede on tiede, joka tutkii kaloja. Tieteenala voidaan jakaa edelleen kalaryhmien mukaisiin erikoisaloihin. Iktyologia on merkitt\xc3\xa4v\xc3\xa4 tiede biologian sis\xc3\xa4ll\xc3\xa4, sill\xc3\xa4 kaloilla on ollut keskeinen asema kaikkien selk\xc3\xa4rankaisten el\xc3\xa4inten evoluutiossa._NEWLINE_Kalojen p\xc3\xa4\xc3\xa4ryhmien mukaan iktyologia voidaan jakaa luukalojen (Osteichthyes), rustokalojen (Chondrichthyes) ja leuattomien kalojen (Agnatha) tutkimukseen. Vaikka todenn\xc3\xa4k\xc3\xb6isesti suurin osa nykyisin el\xc3\xa4vist\xc3\xa4 kalalajeista on jo l\xc3\xb6ydetty ja kuvattu, tiedeyhteis\xc3\xb6 on viel\xc3\xa4 2000-luvullakin vahvistanut kuvauksen ja luokituksen 100\xe2\x80\x93300 uudelle kalalajille vuosittain. Iktyologisessa tiedossamme arvioidaankin yh\xc3\xa4 olevan varsin suuria aukkoja. Kansainv\xc3\xa4lisen konsortion yll\xc3\xa4pit\xc3\xa4m\xc3\xa4n FishBase-tietokannan mukaan vuoden 2009 hein\xc3\xa4kuuhun menness\xc3\xa4 oli kuvattu 31\xc2\xa0200 kalalajia. Kalalajeja tunnetaan enemm\xc3\xa4n kuin kaikkien muiden selk\xc3\xa4rankaisten el\xc3\xa4inten (sammakkoel\xc3\xa4imet, matelijat, nis\xc3\xa4kk\xc3\xa4\xc3\xa4t ja linnut) lajeja yhteens\xc3\xa4._NEWLINE_Yleisten biologian osa-alueiden lis\xc3\xa4ksi iktyologialla on liittymi\xc3\xa4 erityisesti meribiologian, limnologian ja kalataloustieteeseen tieteenaloihin.'